Barend Jacobus du Plessis (19 Januarie 1940, Johannesburg, Suid-Afrika) is ’n oud-Suid-Afrikaanse politikus en oud-lid van die Nasionale Party, asook eertydse Minister van Finansies vanaf 1984 tot 1992. Sy ouers was Jan Hendrik en Martie du Plessis. Hy is met Antoinette (née Van den Berg) getroud, maar is later geskei. Saam het hulle vier kinders. Die sakeleier Attie du Plessis is sy broer. Hy word groot in Boksburg waar hy sy skolastiese opleiding begin aan die Laerskool Baanbreker en matrikuleer in 1956 aan die Hoërskool Voortrekker. Hy verwerf die graad B.Sc. in 1960 aan die Potchefstroomse Universiteit vir Christelike Hoër Onderwys en voltooi ook sy Transvaalse Hoëronderwysdiploma in 1961. Gedurende sy studies het hy ’n aktiewe rol gespeel in die Transvaalse Onderwysopleidingskollege-unie. Alhoewel die organisasie hoofsaaklik handel oor studente- en opleidingsaangeleenthede, kan dit gesien word as sy eerste treë in die politieke arena. Hy word verkies as voorsitter van die studenteraad, wat hom in staat gestel het om oorsee te reis na lande soos Holland, Duitsland en België waar hy ander studenteleiers ontmoet het.